གཉིས་པ་ས་བཤད་ནི།ཡ།ས་འདི་ནི་གསེར་ཐང་གྲུ་བཞི་རེད།།ཐང་འདི་ནི་ལྷ་ལུང་སུམ་མདོ་རེད།།རི་འདི་ནི་ནོར་བུ་སུམ་ཚུགས་རེད།།ཆུ་འདི་ནི་བདུད་རྩི་ཟིལ་མ་རེད།།ལུང་པ་ལྷ་ལུང་དཀར་པོ་རེད།།སྡེ་པ་ལྷ་སྡེ་སྨུག་པོ་རེད།།བུ་ང་ལ་ལྷ་བུ་དོན་འགྲུབ་ཟེར།།ས་ལྕི་སོས་ཡག་གི་ཁ་མདོ་རེད།།གླིང་སེང་ཆེན་རྒྱལ་པོ་འཁྲུངས་ས་རེད།།ཆུ་གཉིས་ཆབ་མ་བརྡབས་འདྲ་རེད།།བྲག་གཉིས་མདའ་སྒྲོ་གཤིབས་འདྲ་རེད།།སྤང་གཉིས་བལ་སྟན་བཏིང་འདྲ་རེད།།བྲག་སྦལ་པ་འདྲ་བའི་རྩ་བ་རེད།།ཀླུ་གཙུག་ནའི་གཏེར་སྒོ་ཕྱི་མ་རེད།།ལྷ་པདྨའི་ལུང་བསྟན་ཐོབ་ས་རེད།།འཛམ་བུ་གླིང་གི་ལྟེ་བ་རེད།།འབྲུག་ལྷང་ལྷང་ནོར་བུའི་གདན་སྟེང་རེད།།སྐད་ལྷང་ལྷང་ཁུ་བྱུག་གྲགས་ས་རེད།།ཞེ་ལྷང་ལྷང་ཅོ་ག་འགྱུར་ས་རེད།།དཔལ་བདེ་མཆོག་ནོར་བུའི་ཕོ་བྲང་རེད།།འདི་གྲུ་བཞི་ས་ཡི་ཐིག་ལེ་རེད།།རྒྱབ་རི་རྒྱལ་བ་རིགས་ལྔ་རེད།།ལྷ་བླ་ལུའི་བསྟན་པ་དར་ས་རེད།།མདུན་རི་སྒྲོལ་མ་ཉེར་གཅིག་རེད།།སྨན་བུ་མོའི་སྐྱེ་གཟུགས་ཡག་ས་རེད།།གཡས་རི་སྟག་མོ་རྔམས་འཁྲུགས་རེད།།བུ་དཔའ་བོའི་དཔའ་རྩལ་རྒོད་ས་རེད།།གཡོན་རི་གཡུ་འབྲུག་གནམ་མཆོང་རེད།།རྒྱུ་བསོད་ནམས་ལོངས་སྤྱོད་ཆེ་ས་རེད།།ཅེས་སོ།།